মেদিনীপুর হাসপাতালে সুপার সহ ১২ জন ডাক্তার সাসপেন্ড, জানালেন মমতা

কলকাতা: মেদিনীপুর মেডিক্যাল কলেজ হাসপাতালে প্রসূতি মৃত্যু কাণ্ডে আরএমও সহ ১২ জন সিনিয়র ও জুনিয়র ডাক্তার সাসপেন্ড। তাঁদের বিরুদ্ধে সিআইডি তদন্ত হবে। নবান্নে জানালেন মুখ্যমন্ত্রী মমতা বন্দ্যোপাধ্যায়। বৃহস্পতিবার নবান্নে মুখ্যমন্ত্রী জানিয়েছেন, ডিউটি থাকা সত্ত্বেও ডিউটি পালন করেননি যাঁরা, ট্রেনিদের হাতে ছেড়ে দিয়েছেন যারা, রেজিস্টারে নাম পাওয়া গিয়েছে, তাঁদের মানুষের কাছে জবাবদিহি করতে হবে। আমি ডাক্তারদের প্রতি সহানুভূতিশীল। মানবিক। অন্যায় হলে মানুষের দিকটা দেখাও আমাদের কর্তব্য। দুটো তদন্ত রিপোর্ট যখন আমার কাছে জমা পড়েছে। সব মিলিয়ে সিআইডি দেখবে।

যেসব ডাক্তারদের সাসপেন্ড করা হয়েছে তাঁরা হলেন, ডা. সৌমেন দাস (আরএমও), দিলীপ পাল, হিমাদ্রি নায়েক, মহম্মদ আলাউদ্দিন, জয়ন্তকুমার রাউত, পল্লবী বন্দ্যোপাধ্যায়, মৌমিতা মণ্ডল, ভাগ্যশ্রী, সুশান্ত মণ্ডল, পূজা সাহা, মণীশ কুমার, জাগৃতি ঘোষ।

আরও পড়ুন: নিষেধাজ্ঞার পরেও স্যালাইন প্রত্যাহার হয়নি কেন? প্রশ্ন প্রধান বিচারপতির

এদিন মুখ্যমন্ত্রী বলেন, সব অপারেশন থিয়েটারের বাইরে সিসি ক্যামেরা লাগাতে বলব। কেউ না করলে তাঁকে অন্য জায়গা দেখে নিতে বলব। সিনিয়র ডাক্তারদের কাছে আমার অনুরোধ, আট ঘণ্টার যে ডিউটি অ্যালট করা আছে, অনেক সময় শুধু সই করে চলে আসেন। সরকারি চাকরি করব আবার একইসঙ্গে প্রাইভেটেও করব এমনটা হতে পারে না।